Document ID: 32003D0394

Απόφαση της Επιτροπής
της 23ης Μαΐου 2003
για την τροποποίηση της απόφασης 2002/677/ΕΚ όσον αφορά τα προγράμματα ελέγχου της ζωονοσογόνου σαλμονέλας
[κοινοποιηθείσα υπό τον αριθμό Ε(2003) 1640]
(Κείμενο που παρουσιάζει ενδιαφέρον για τον ΕΟΧ)
(2003/394/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/EΟK του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το άρθρο 24 παράγραφος 11,
Εκτιμώντας τα ακόλουθα:
(1) Η απόφαση 2002/677/EΚ της Επιτροπής, της 22ας Αυγούστου 2002, για θέσπιση των τυπικών απαιτήσεων για τις εκθέσεις που υποβάλλονται σχετικά με προγράμματα εξάλειψης και ελέγχου ζωικών ασθενειών που συγχρηματοδοτούνται από την Κοινότητα και για την κατάργηση της απόφασης 2000/322/EΚ(3) δεν καλύπτει τα προγράμματα ελέγχου της ζωονοσογόνου σαλμονέλας που συγχρηματοδοτούνται από την Κοινότητα.
(2) Η απόφαση 90/424/EOK προβλέπει ότι μόλις εισαχθούν οι κοινοτικοί κανόνες για τον έλεγχο των ζωονόσων, τα κράτη μέλη μπορούν, στο πλαίσιο του εθνικού σχεδίου τους που εγκρίθηκε από την Επιτροπή, να επιδιώξουν μια οικονομική συνεισφορά από την Κοινότητα.
(3) Οι κοινοτικοί κανόνες για τον έλεγχο της ζωονοσογόνου σαλμονέλας στα πουλερικά θεσπίσθηκαν με την οδηγία 92/117/EOK του Συμβουλίου, της 17ης Δεκεμβρίου 1992, για τα μέτρα προστασίας από ορισμένες ζωονόσους και ορισμένους ζωονοσογόνους παράγοντες στα ζώα και τα προϊόντα ζωικής προέλευσης, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα(4), όπως τροποποιήθηκε τελευταία από τον κανονισμό (ΕΚ) αριθ. 806/2003. Μετά την έκδοση αυτής της οδηγίας η Επιτροπή ενέκρινε ορισμένα εθνικά σχέδια ελέγχου της σαλμονέλας που υπέβαλαν τα κράτη μέλη. Έχει χορηγηθεί κοινοτική συγχρηματοδότηση για μερικά από τα εν λόγω εγκεκριμένα εθνικά σχέδια ελέγχου.
(4) Είναι σημαντικό να εφαρμοσθεί ένα σύστημα υποβολής εκθέσεων για να εκτιμάται η πρόοδος που σημειώνεται κατά την εφαρμογή των εθνικών προγραμμάτων ελέγχου της σαλμονέλας που συγχρηματοδοτούνται από την Κοινότητα. Είναι σκόπιμο να εναρμονισθούν τα εν λόγω συστήματα υποβολής εκθέσεων έτσι ώστε να συλλέγονται σημαντικές και συγκρίσιμες πληροφορίες.
(5) Αυτό το σύστημα υποβολής εκθέσεων πρέπει να βασίζεται στις απαιτήσεις που καθορίζονται στην απόφαση 2002/677/EΚ. Εντούτοις, είναι απαραίτητο να καθιερωθούν ορισμένες ειδικές απαιτήσεις για την υποβολή εκθέσεων για τη ζωονοσογόνο σαλμονέλα.
(6) Η απόφαση 2002/677/ΕΚ πρέπει να τροποποιηθεί ανάλογα.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2002/677/EK τροποποιείται ως εξής:
1. Στο άρθρο 4 παράγραφος 2, προστίθεται το ακόλουθο κείμενο:
"Για τη ζωονοσογόνο σαλμονέλα, οι ενδιάμεσες εκθέσεις περιέχουν τουλάχιστον τις πληροφορίες που εμφαίνονται στο παράρτημα Va."
2. Στο άρθρο 5 παράγραφος 2, προστίθεται το ακόλουθο κείμενο:
"Για τη ζωονοσογόνο σαλμονέλα, οι τελικές εκθέσεις περιέχουν τουλάχιστον τις πληροφορίες που εκτίθενται στα παραρτήματα Va, VI και VII."
3. Το παράρτημα Ι αντικαθίσταται από το κείμενο του παραρτήματος Ι της παρούσας απόφασης.
4. Τα παραρτήματα VI και VII αντικαθίστανται από το κείμενο του παραρτήματος ΙΙ της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 23 Μαΐου 2003.

Labels: 0
17
6